2. ลักษณะการประกอบธุรกิจ

2.1 ประวัติความเป็นมาและพัฒนาการที่สำคัญของบริษัท

บริษัท มิลล์คอนสตีลอินดัสทรีส์ จำกัด (มหาชน) (“บริษัท”) จดทะเบียนก่อตั้งขึ้นในเดือนกรกฎาคม
2541 โดยนายนิธิ นิติปัญญาวงศ์ ด้วยทุนจดทะเบียนเริ่มแรก 50 ล้านบาท
ประกอบด้วยหุ้นสามัญจำนวน 5 แสนหุ้น มูลค่าที่ตราไว้หุ้นละ 100 บาท
โดยมีวัตถุประสงค์เพื่อประกอบธุรกิจผลิตและจำหน่ายผลิตภัณฑ์เหล็ก ซึ่งในระยะเริ่มแรก
บริษัทดำเนินกิจการด้วยการเป็นศูนย์บริการเหล็ก คือ
การนำเหล็กแผ่นรีดร้อนชนิดม้วนขนาดใหญ่มาตัดเป็นเหล็กแผ่นหรือเหล็กแถบม้วนตามขนาดมาตรฐานหรือขนาดที่ลูกค้าต้องการ
รวมทั้งการผลิตขึ้นรูปเหล็กรูปพรรณ เช่น เหล็กรูปตัวซี เป็นต้น
โดยผลิตภัณฑ์เหล็กที่ผลิตได้จะถูกนำไปใช้ในอุตสาหกรรมต่างๆ ที่หลากหลาย เช่น
อุตสาหกรรมก่อสร้าง อุตสาหกรรมยานยนต์ อุตสาหกรรมเฟอร์นิเจอร์ เป็นต้น

ในปี 2547 บริษัทได้มีการเปลี่ยนแปลงโครงสร้างผู้ถือหุ้น โดยมีผู้ถือหุ้นใหญ่รายใหม่เข้ามา คือ
นายสิทธิชัย ลีสวัสดิ์ตระกูล และได้นำบริษัทไปสู่การเติบโตด้วยการขยายธุรกิจเหล็กเพิ่มเติม คือ
ผลิตภัณฑ์เหล็กทรงยาว โดยบริษัทได้ลงทุนในที่ดิน โรงงาน อาคาร
และเครื่องจักรสำหรับการผลิตเหล็กเส้นและเหล็กข้ออ้อย
ซึ่งได้เริ่มการผลิตเชิงพาณิชย์ตั้งแต่เดือนกันยายน 2548 และนอกจากนี้ ในปี 2548
บริษัทได้มีการลงทุนเพิ่มเติมในเครื่องจักรสำหรับผลิตท่อเหล็ก
ซึ่งได้เริ่มการผลิตในเชิงพาณิชย์ตั้งแต่เดือนมิถุนายน 2549

โดยสามารถสรุปพัฒนาการที่สำคัญของบริษัทได้ ดังนี้

ปี 2541 - เดือนกรกฎาคม เริ่มจัดตั้งบริษัทในชื่อ บริษัท เอ็น.เอส.พี. สตีล คอมเพล็กซ์ จำกัด
(NSP Steel Complex) ด้วยทุนจดทะเบียนเริ่มแรก 50 ล้านบาท
เพื่อดำเนินธุรกิจผลิตและจำหน่ายผลิตภัณฑ์เหล็ก โดยมีสำนักงานใหญ่ตั้งอยู่เลขที่ 68/84 หมู่ที่ 3
ถนนแสมดำ เขตบางขุนเทียน กรุงเทพฯ
ซึ่งบริษัทดำเนินกิจการในระยะแรกด้วยการผลิตและแปรรูปเหล็กรูปพรรณ ได้แก่
การเป็นศูนย์บริการเหล็ก คือ การแปรรูปเหล็กจากเหล็กแผ่นรีดร้อนชนิดม้วนมาเป็นเหล็กแผ่น
เหล็กแบนตัด เหล็กแถบม้วน เป็นต้น และการผลิตขึ้นรูปเหล็กรูปพรรณ เช่น เหล็กรูปตัวซี เป็นต้น

ปี 2543 - เดือนกุมภาพันธ์ เปลี่ยนแปลงชื่อเป็น บริษัท เอ็น.เอส.พี. สตีล กรุ๊ป จำกัด (NSP
Steel Group)

ปี 2545 - เดือนพฤศจิกายน เพิ่มทุนจดทะเบียนและชำระแล้วเป็น 80 ล้านบาท
โดยการเสนอขายให้แก่ผู้ถือหุ้นเดิมเพื่อขยายกิจการเหล็กรูปพรรณ

ปี 2546 - เดือนธันวาคม เปลี่ยนแปลงชื่อเป็น บริษัท สตีล น็อก จำกัด (Steel Nox )

ปี 2547 - เดือนกรกฎาคม เพิ่มทุนจดทะเบียนและชำระแล้วเป็น 200 ล้านบาท
โดยมีผู้ถือหุ้นใหญ่รายใหม่เข้ามา คือ นายสิทธิชัย ลีสวัสดิ์ตระกูล
โดยมีวัตถุประสงค์เพื่อขยายขอบเขตการดำเนินธุรกิจไปสู่การผลิตเหล็กเส้นและเหล็กข้ออ้อยเพิ่มเติม

ในช่วงเวลาเดียวกัน นายสิทธิชัยได้มีการลงทุนซื้อหุ้นสามัญเพิ่มทุนในบริษัทอื่น คือ บริษัท
อาร์.เอส.พี. สตีล จำกัด (“RSP”) ซึ่งเป็นบริษัทที่ประกอบธุรกิจจำหน่าย (Trading)
เหล็กรูปพรรณ ทำให้เป็นผู้ถือหุ้นใหญ่ในสัดส่วนร้อยละ 50 ของทุนชำระแล้วทั้งหมด 100 ล้านบาท
อย่างไรก็ตาม ในเวลาต่อมาเดือนกุมภาพันธ์ 2550
นายสิทธิชัยได้ขายหุ้นดังกล่าวทั้งหมดให้แก่บุคคลอื่นที่ไม่มีความเกี่ยวข้องกัน
เพื่อเป็นการขจัดความขัดแย้งทางผลประโยชน์ที่อาจเกิดขึ้นกับบริษัท และ RSP

- เดือนสิงหาคม ขยายกิจการด้วยการลงทุนเพิ่มเติมในที่ดิน โรงงาน อาคาร
และเครื่องจักรผลิตเหล็กเส้นและเหล็กข้ออ้อย มูลค่ารวม 435 ล้านบาท
โดยมีแหล่งเงินทุนจากการเพิ่มทุนจดทะเบียนและเงินกู้ยืมจากสถาบันการเงิน
ซึ่งสามารถสรุปรายละเอียดการซื้อทรัพย์สินได้ดังนี้

1)  บริษัทซื้อที่ดินซึ่งมีพื้นที่รวมกว่า 77 ไร่ รวมทั้งโรงงานและอาคารบนที่ดินดังกล่าวจาก บริษัท
    เอส.พี.สตีลเซ็นเตอร์ จำกัด (“SP”) และเจ้าของกรรมสิทธิ์รายอื่นๆ ซึ่งได้แต่งตั้งให้
    บรรษัทบริหารสินทรัพย์ไทย (“บสท.”) เป็นตัวแทนขายทรัพย์สิน มูลค่าเงินลงทุนรวม 310
    ล้านบาท (ตามราคาประเมินโดยผู้ประเมินราคาอิสระ) โดย SP เป็นบริษัทที่มีนายสมภพ
    ลีสวัสดิ์ตระกูล ซึ่งเป็นบิดาของนายสิทธิชัย ลีสวัสดิ์ตระกูล
    เป็นกรรมการและผู้ถือหุ้นใหญ่ในขณะนั้น (ปัจจุบันอยู่ระหว่างการจดทะเบียนเลิกบริษัท)
    และมีสัญญาการปรับโครงสร้างหนี้กับ บสท. โดย บสท. อนุญาตให้ SP
    และเจ้าของกรรมสิทธิ์รายอื่นๆ
    นำทรัพย์สินออกจำหน่ายแก่บุคคลภายนอกได้เพื่อนำเงินมาชำระหนี้ให้แก่ บสท.
    ตามสัญญาการปรับโครงสร้างหนี้
    โดยได้ดำเนินการขายทรัพย์สินดังกล่าวผ่านกระบวนการและขั้นตอนตามหลักเกณฑ์ของ บสท.
    ทั้งนี้ มีเพียงบริษัทรายเดียวที่ยื่นซองเสนอราคาซื้อทรัพย์สินดังกล่าว
    ทำให้บริษัทเป็นผู้ชนะและได้ครอบครองทรัพย์สินดังกล่าว

2)  บริษัทซื้อเครื่องจักรสำหรับผลิตเหล็กเส้นและเหล็กข้ออ้อยจาก บริษัท เอ็น.เอส.ที. สตีล
    อินดัสทรี จำกัด (“NST”) ซึ่งเป็นเครื่องจักรใหม่มีกำลังการผลิต 250,000 ตันต่อปี
    โดยใช้เงินลงทุน 125 ล้านบาท (ตามราคาที่กำหนดไว้ในสัญญาปรับโครงสร้างหนี้
    ซึ่งเป็นราคาที่ต่ำกว่าราคาประเมิน 403.54 ล้านบาท ซึ่งประเมินโดยผู้ประเมินอิสระ คือ
    บริษัท เยียร์ แอพไพรซัล จำกัด ตามรายงานลงวันที่ 20 กุมภาพันธ์ 2547) ทั้งนี้ NST
    เป็นบริษัทที่มีนายสมภพ ลีสวัสดิ์ตระกูล ซึ่งเป็นบิดาของนายสิทธิชัย ลีสวัสดิ์ตระกูล
    เป็นกรรมการและผู้ถือหุ้นใหญ่ในขณะนั้น (ปัจจุบันได้จดทะเบียนเลิกบริษัทแล้ว)
    และมีสัญญาการปรับโครงสร้างหนี้กับ บสท. โดย บสท. อนุญาตให้ NST
    นำทรัพย์สินออกจำหน่ายแก่บุคคลภายนอกได้เพื่อนำเงินมาชำระหนี้ให้แก่ บสท.
    ตามสัญญาการปรับโครงสร้างหนี้

  ทั้งนี้ บริษัทได้ว่าจ้างให้ S.I.M.A.C. S.p.A. จากประเทศอิตาลี
  ซึ่งเป็นบริษัทผู้ขายและติดตั้งเครื่องจักร และมีความเชี่ยวชาญทางด้านเทคนิค เป็นผู้ทดสอบ
  และปรับปรุงเครื่องจักรและอุปกรณ์ต่างๆ ที่เกี่ยวข้อง
  รวมทั้งให้คำแนะนำทางด้านเทคนิคการผลิตแก่บุคลากรของบริษัทเพื่อให้การผลิตเหล็กเส้นและเหล็กข้ออ้อยเป็นไปอย่างราบรื่น
  โดยบริษัทได้ทดสอบการผลิตแล้วเสร็จและเริ่มดำเนินการผลิตในเชิงพาณิชย์ตั้งแต่เดือนกันยายน
  2548 เป็นต้นมา

  แผนภาพแสดงกระบวนการในภาพรวมของการซื้อทรัพย์สินผ่าน บสท.

หมายเหตุ : ในการซื้อที่ดิน พร้อมสิ่งปลูกสร้างผ่าน บสท. นั้น บริษัท และ RSP (ซึ่งในขณะนั้น
มีผู้บริหารและผู้ถือหุ้นใหญ่เป็นกลุ่มเดียวกัน) ดำเนินการซื้อร่วมกัน โดยทำการแบ่งแยกทรัพย์สินที่ซื้อ
ซึ่งมีที่ตั้งอยู่ติดกันอย่างชัดเจน โดยมีอาคารสำนักงานหลังหนึ่งที่ต้องแบ่งกรรมสิทธิ์คนละครึ่ง
เนื่องจากตั้งอยู่บนโฉนดที่ดิน 2 ฉบับที่เป็นกรรมสิทธิ์ของแต่ละบริษัท

ปี 2548 - เดือนเมษายน เปลี่ยนแปลงชื่อเป็น บริษัท มิลล์คอนสตีลอินดัสทรีส์ จำกัด (Mill Con
Steel Industries) และเปลี่ยนแปลงสำนักงานใหญ่ เป็น เลขที่ 79/66, 67, 82 หมู่ที่ 2
ซอยบางกระดี่ 32 ถนนบางกระดี่ แขวงแสมดำ เขตบางขุนเทียน กรุงเทพฯ

- เดือนกรกฎาคม เพิ่มทุนจดทะเบียนและชำระแล้วเป็น 280 ล้านบาท
โดยการเสนอขายให้แก่ผู้ถือหุ้นเดิม เพื่อขยายกิจการ และเป็นเงินทุนหมุนเวียน
โดยบริษัทได้ซื้อเครื่องจักรผลิตท่อเหล็กจำนวน 2 เครื่อง ซึ่งผลิตท่อเหล็กได้ในขนาดที่แตกต่างกัน
มีกำลังการผลิตรวม 42,600 ตันต่อปี มูลค่าเงินลงทุน 45 ล้านบาท

- เดือนกันยายน เริ่มดำเนินการผลิตในเชิงพาณิชย์ (Commercial Run)
สำหรับเหล็กเส้นและเหล็กข้ออ้อย

- เดือนพฤศจิกายนและธันวาคม ได้รับการรับรองระบบบริหารคุณภาพมาตรฐาน ISO 9001:2000
จาก บริษัท ยูไนเต็ด รีจิสตร้า ออฟ ซิสเท็มส์ (ประเทศไทย) จำกัด (URS) และบริษัท โกลบอล
เซอร์ติฟิเคชั่น (ประเทศไทย) จำกัด (GLOBAL) ตามลำดับ

ปี 2549 - เดือนมีนาคม ได้รับการรับรองระบบบริหารและจัดการสิ่งแวดล้อมมาตรฐาน ISO
14001:2004 จาก URS

- เดือนมิถุนายน เริ่มดำเนินการผลิตในเชิงพาณิชย์ สำหรับเครื่องจักรผลิตท่อเหล็กเครื่องแรก

ปี 2550 - เดือนมกราคม เริ่มก่อสร้างโครงการขยายส่วนต่อโรงงาน มูลค่าประมาณ 120
ล้านบาท เพื่อใช้สำหรับเป็นคลังสินค้า และปรับปรุงประสิทธิภาพของเครื่องจักร

- เดือนมีนาคม เพิ่มทุนจดทะเบียนและชำระแล้วเป็น 300 ล้านบาท
โดยการเสนอขายให้แก่ผู้ถือหุ้นเดิมในราคาตามมูลค่าที่ตราไว้หุ้นละ 100 บาท
โดยมีวัตถุประสงค์เพื่อเป็นเงินทุนหมุนเวียน
สำหรับรองรับการผลิตและการจำหน่ายผลิตภัณฑ์เหล็กที่เพิ่มขึ้น และเริ่มดำเนินการผลิตในเชิงพาณิชย์
สำหรับเครื่องจักรผลิตท่อเหล็กเครื่องที่สอง

- เดือนมิถุนายน จดทะเบียนแปรสภาพเป็นบริษัทมหาชนจำกัด และเปลี่ยนแปลงมูลค่าที่ตราไว้เป็น 1
บาทต่อหุ้น และได้เพิ่มทุนจดทะเบียนเป็น 400
ล้านบาทโดยกำหนดเสนอขายหุ้นเพิ่มทุนให้แก่ประชาชนทั่วไปเป็นครั้งแรก (IPO) จำนวน 100
ล้านหุ้น

ในช่วงเวลาเดียวกัน นายนิธิ นิติปัญญาวงศ์ ซึ่งเป็นผู้ก่อตั้งบริษัท
ได้ทยอยขายหุ้นของบริษัทที่เคยถืออยู่จำนวน 80 ล้านหุ้น (เทียบเท่ามูลค่าที่ตราไว้หุ้นละ 1 บาท)
จนหมด (เริ่มขายหุ้นในเดือนสิงหาคม 2548) จึงทำให้ในปัจจุบัน
ไม่มีการถือหุ้นและไม่ได้ดำรงตำแหน่งใดๆ ในบริษัท

- เดือนมิถุนายน ลงทุนซื้อที่ดิน พร้อมโรงงานและอาคารสำนักงาน จาก RSP มูลค่า 28 ล้านบาท
(ราคาประเมินโดยผู้ประเมินราคาอิสระ 34.30 ล้านบาท และโปรดดูรายละเอียดเพิ่มเติมในส่วนที่
2 ข้อ 11 รายการระหว่างกัน)
โดยที่ดินพร้อมสิ่งปลูกสร้างดังกล่าวตั้งอยู่ติดกับที่ดินของบริษัทบนถนนแสมดำ ซึ่งการลงทุนในครั้งนี้
เพื่อรองรับโอกาสในการขยายกำลังการผลิตเหล็กรูปพรรณเพิ่มเติม และเป็นคลังสินค้าในอนาคต

- เดือนพฤศจิกายน บริษัทเข้าจดทะเบียนซื้อขายวันแรกในตลาดหลักทรัพย์ เอ็ม เอ ไอ เมื่อวันที่ 6
พฤศจิกายน 2550

ปี 2551 - เดือนเมษายน ที่ประชุมสามัญผู้ถือหุ้นประจำปี 2551 มีมติอนุมัติให้บริษัทดำเนินการ
ซึ่งสามารถสรุปได้ดังต่อไปนี้

  1. จ่ายเงินปันผลให้แก่ผู้ถือหุ้นซึ่งมีชื่ออยู่ในทะเบียนรายชื่อผู้ถือหุ้น ณ วันที่ 22 เมษายน 2551
  เป็นจำนวนเงิน 44.80 ล้านบาท หรือคิดเป็นการจ่ายเงินปันผลในอัตราหุ้นละ 0.112 บาท
  โดยแบ่งจ่ายเป็น 2 ส่วนดังนี้

  ก. จ่ายเงินปันผลเป็นหุ้นสามัญของบริษัทจำนวน 40.00 ล้านหุ้น โดยมีมูลค่าที่ตราไว้หุ้นละ 1
  บาท (คิดเป็นจำนวนเงิน 40.00 ล้านบาท หรือในอัตรา 10 หุ้นเดิมต่อ 1 หุ้นปันผล
  หรือคิดเป็นอัตราการจ่ายในอัตราหุ้นละ 0.10 บาท)

  ข. จ่ายเงินปันผลเป็นตัวเงิน จำนวนเงิน 4.80 ล้านบาท คิดเป็นการจ่ายในอัตราหุ้นละ 0.012
  บาท

  2. อนุมัติการเข้าลงทุนในบริษัท เหล็กบูรพา อุตสาหกรรม จำกัด (“BRP”)
  (ซึ่งต่อมาได้เปลี่ยนชื่อเป็นบริษัท บี อาร์ พี สตีล จำกัด) เป็นจำนวนเงินรวม 774.31 ล้านบาท
  ซึ่งสามารถสรุปรายละเอียดการเข้าลงทุนใน BRP ได้ดังนี้

  ก. ซื้อหุ้นสามัญของ BRP จำนวน 65,862,251 หุ้น หรือคิดเป็นสัดส่วนร้อยละ 85.10
  ของทุนจดทะเบียนชำระแล้ว ในราคาหุ้นละ 5 บาท (มูลค่าที่ตราไว้หุ้นละ 5 บาท)
  หรือคิดเป็นจำนวน 329.31 ล้านบาท ทั้งนี้ บริษัทจ่ายชำระค่าตอบแทนดังกล่าว
  โดยการเสนอขายหุ้นเพิ่มทุนของบริษัทจำนวน 65,862,251 หุ้น ในราคาหุ้นละ 5 บาท
  ให้แก่บุคคลในวงจำกัด และผู้ถือหุ้นเดิมของ BRP

  ข. ให้ BRP กู้ยืมเงินระยะยาวมูลค่า 100.00 ล้านบาท
  เพื่อนำเงินดังกล่าวไปชำระคืนตั๋วสัญญาใช้เงินที่ BRP มียอดคงค้างกับผู้ขาย ทั้งนี้
  บริษัทจ่ายชำระค่าตอบแทนดังกล่าว โดยการเสนอขายหุ้นเพิ่มทุนของบริษัทจำนวน 20.00 ล้านหุ้น
  ในราคาหุ้นละ 5 บาท ให้แก่บุคคลในวงจำกัด

  ค. บริษัทเข้าค้ำประกันเงินกู้ยืมของ BRP ที่มียอดคงค้างอยู่กับสถาบันการเงิน คิดเป็นมูลค่า
  345.00 ล้านบาท แทนผู้ขาย

  - เดือนพฤษภาคม หุ้นสามัญของบริษัทได้ย้ายการจดทะเบียนจากตลาดหลักทรัพย์ เอ็ม เอ ไอ
  เป็นตลาดหลักทรัพย์แห่งประเทศไทย เมื่อวันที่ 9 พฤษภาคม 2551

  - เดือนสิงหาคม ที่ประชุมคณะกรรมการครั้งที่ 6/2551 มีมติให้ดำเนินการซึ่งสามารถสรุปได้ดังนี้

1.  จ่ายเงินปันผลระหว่างกาลจากผลการดำเนินงานสำหรับงวด 6 เดือนสิ้นสุด วันที่ 30 มิถุนายน
    2551 ให้แก่ผู้ถือหุ้นของบริษัทในอัตราหุ้นละ 0.08 บาท

  ข. บริษัทซื้อหุ้นเพิ่มทุนใน BRP เพิ่มเติมจำนวน 17,500,000 หุ้น จากจำนวนหุ้นที่ BRP
  เสนอขายทั้งหมดจำนวน 22,112,201 หุ้น ในราคาหุ้นละ 8 บาท (มูลค่าที่ตราไว้หุ้นละ 5
  บาท) คิดเป็นจำนวนเงิน 140.00 ล้านบาท ทั้งนี้ ภายหลังจากการจองซื้อหุ้นเพิ่มทุนดังกล่าว
  บริษัทจะถือหุ้นอยู่ใน BRP คิดเป็นสัดส่วนร้อยละ 83.78 ของทุนจดทะเบียนชำระแล้ว

  - เดือนตุลาคม ที่ประชุมวิสามัญผู้ถือหุ้นครั้งที่ 1/2551 มีมติอนุมัติให้บริษัทดำเนินการ
  ซึ่งสามารถสรุปได้ดังต่อไปนี้

  1. เสนอขายหุ้นกู้แปลงสภาพ ซึ่งมีมูลค่ารวมไม่เกิน 1,200,000 บาท อายุไม่เกิน 5 ปี

  2. เสนอขายใบสำคัญแสดงสิทธิให้แก่กรรมการและพนักงานของบริษัทจำนวน 5,000,000 หน่วย
  โดยใบสำคัญแสดงสิทธิดังกล่าว 1 หน่วย สามารถใช้สิทธิซื้อหุ้นสามัญของบริษัทได้ 1 หุ้น
  ในราคาหุ้นละ 5 บาท

  3. เสนอขายใบสำคัญแสดงสิทธิให้แก่ผู้ถือหุ้นเดิมจำนวน 114,600,000 หน่วย ในอัตราส่วน 5
  หุ้นเดิมต่อ 1 ใบสำคัญแสดงสิทธิ โดยมีราคาใช้สิทธิหุ้นละ 5 บาท

  4. เพิ่มทุนจดทะเบียนของบริษัทจากเดิม 572,999,996 บาท เป็น 859,000,000 บาท
  (มูลค่าที่ตราไว้หุ้นละ 1 บาท)

2.2 ภาพรวมการประกอบธุรกิจของบริษัทและบริษัทย่อย

บริษัท มิลล์คอนสตีลอินดัสทรีส์ จำกัด (มหาชน)

บริษัทประกอบธุรกิจหลักในอุตสาหกรรมการผลิตและจำหน่ายผลิตภัณฑ์เหล็ก ได้แก่
การผลิตและจำหน่ายเหล็กเส้นกลมและเหล็กข้ออ้อย ซึ่งมีกำลังการผลิตเต็มที่ประมาณ 250,000
ตันต่อปี โดยมุ่งเน้นการผลิตเหล็กเส้นกลมและเหล็กข้ออ้อยขนาดกลางและเล็ก
หรือขนาดเส้นผ่านศูนย์กลาง 6 – 15 มม. ความยาว 10 – 12 เมตร สำหรับเหล็กเส้นกลม
และขนาดเส้นผ่านศูนย์กลาง 10 – 12 มม. ความยาว 10 – 12 เมตร สำหรับเหล็กข้ออ้อย และ
การผลิตและจำหน่ายเหล็กรูปพรรณ ซึ่งประกอบด้วย 1) การเป็นศูนย์บริการเหล็ก คือ
การให้บริการรับตัดและจำหน่ายเหล็กแผ่น (Steel Sheet) เหล็กแบนตัด (Strip)
และเหล็กม้วนแถบเล็ก (Slitting Coil) ตามขนาดมาตรฐานหรือขนาดที่ลูกค้าต้องการ และ 2)
การผลิตขึ้นรูปเหล็กรูปพรรณ ได้แก่ เหล็กรูปตัวซี และท่อเหล็ก
ซึ่งกำลังการผลิตเต็มที่สำหรับเหล็กรูปพรรณประมาณ 260,910 ตันต่อปี
แบ่งออกเป็นกำลังการผลิตเหล็กแผ่น 82,500 ตันต่อปี เหล็กแบนตัด 15,000 ตันต่อปี
เหล็กม้วนแถบเล็ก 75,000 ตันต่อปี เหล็กรูปตัวซี 45,810 ตันต่อปี และท่อเหล็ก 42,600 ตันต่อปี
โดยบริษัทให้บริการจัดส่งแก่ลูกค้าซึ่งกระจายอยู่ในเขตกรุงเทพฯ และปริมณฑลเป็นส่วนใหญ่

บริษัทมีโรงงานและสำนักงานใหญ่ตั้งอยู่เลขที่ 79/66, 67, 82 หมู่ที่ 2 ซอยบางกระดี่ 32
ถนนบางกระดี่ แขวงแสมดำ เขตบางขุนเทียน กรุงเทพฯ
ซึ่งใช้เป็นสถานที่ตั้งโรงงานผลิตเหล็กเส้นและเหล็กข้ออ้อย รวมทั้งเหล็กรูปพรรณ
โดยตั้งอยู่บนเนื้อที่รวมประมาณ 65 ไร่ และบริษัทมีโรงงานอีกแห่งหนึ่งตั้งอยู่เลขที่ 68/84 -85
หมู่ที่ 3 ถนนแสมดำ แขวงแสมดำ เขตบางขุนเทียน กรุงเทพฯ มีพื้นที่รวมประมาณ 11 ไร่
โดยบริษัทใช้เป็นสถานที่สำหรับการผลิตขึ้นรูปเหล็กรูปพรรณบางส่วน

บริษัท บี อาร์ พี สตีล จำกัด

บริษัท บี อาร์ พี สตีล จำกัด (“BRP”)
บริษัทย่อยของบริษัทประกอบธุรกิจหลักในอุตสาหกรรมการผลิตและจำหน่ายเหล็กเส้นข้ออ้อยขนาดใหญ่
โดยมีขนาดเส้นผ่านศูนย์กลาง 16 – 40 มม. ความยาว 10 – 12 เมตร นอกจากนี้ BRP
ยังมีการผลิตและจำหน่ายเหล็กชนิดเกลียวรับแรงดึงสูง (High Tensile Thread Steel Bar)
ซึ่งประกอบด้วยเหล็กเส้นชนิดเกลียว (Barex Bar และ Terex Bar) และ
เหล็กแรงดึงสูงชนิดเกลียว ซึ่งมีขนาดเส้นผ่านศูนย์กลาง 15 – 50 มม. ความยาว 10 – 12
เมตร นอกจากนี้ BRP ยังมีการผลิตและจำหน่ายเหล็กเพลา ซึ่งประกอบด้วย เหล็กเพลาดำ
และเหล็กเพลาขาว โดยกำลังการผลิตเต็มที่ของ BRP ประมาณ 300,000 ตันต่อปี โดย BRP
มีกลุ่มลูกค้าภายในประเทศและต่างประเทศ คิดเป็นสัดส่วนร้อยละ 57.93 และร้อยละ 42.07
ตามลำดับในปี 2550

BRP มีโรงงานและสำนักงานใหญ่ตั้งอยู่เลขที่ 99 ถนนทางหลวง 3191 ตำบลนิคมพัฒนา
อำเภอนิคมพัฒนา จังหวัดระยอง โดยตั้งอยู่บนเนื้อที่รวมประมาณ 168 ไร่

2.4 โครงสร้างรายได้

โครงสร้างรายได้ของบริษัทและบริษัทย่อยในระยะเวลา 3 ปี สิ้นสุดวันที่ 31 ธันวาคม ปี 2549 -
2550 และ ปี 2551 มีดังนี้

  ------------------------------------------------------ ------------------------- -------------- --------- ---------- --------- ---------- --------- ------------- ---------
  ประเภทผลิตภัณฑ์                                                                     งบเฉพาะกิจการ                                                       งบการเงินรวม   

                                                                                   ปี 2549                   ปี 2550               ปี 2551               ปี 2551        

                                                                                   มูลค่า           สัดส่วน     มูลค่า       สัดส่วน     มูลค่า       สัดส่วน     มูลค่า          สัดส่วน

  เหล็กก่อสร้างเสริมคอนกรีต                                                                                                                                              

                                                         เหล็กเส้นและเหล็กข้ออ้อย       2,038.55       75.62%    2,037.24   62.40%    2,775.32   36.75%    4,194.05      41.70%

                                                         เหล็กเกลียวรับแรงดึงสูง        -              -         -          -         -          -         371.71        3.70%

                                                         เหล็กเพลาและเหล็กสี่เหลี่ยมตัน   -              -         -          -         49.29      0.65%     69.10         0.69%

  รวมเหล็กก่อสร้างเสริมคอนกรีต                                                          2,038.55       75.62%    2,037.24   62.40%    2,824.61   37.40%    4,634.86      46.08%

  เหล็กโครงสร้าง รูปพรรณ                                                                                                                                               

                                                         - เหล็กแผ่น                 250.85         9.31%     242.13     8.98%     448.27     5.94%     448.27        4.46%

                                                         - เหล็กแบนตัด               57.54          2.13%     116.49     4.32%     136.23     1.80%     136.23        1.35%

                                                         - เหล็กรูปตัวซี               128.88         4.78%     297.00     11.02%    338.26     4.48%     338.26        3.36%

                                                         - ท่อเหล็ก                  52.14          1.93%     209.43     7.77%     253.28     3.35%     253.28        2.52%

                                                         - เหล็กรูปพรรณอื่น            0.68           0.03%     2.17       0.08%     -          -         -             0.00%

  รวมเหล็กโครงสร้างรูปพรรณ                                                            490.09         18.18%    867.22     32.17%    1,176.04   15.57%    1,176.04      11.69%

  รายได้จากการขายวัตถุดิบ                                                              134.28         4.98%     306.51     9.39%     3,012.17   39.88%    3,089.81      30.72%

  รายได้จากการขายเศษเหล็ก                                                            3.38           0.13%     5.98       0.18%     508.86     6.74%     515.07        5.12%

  รายได้จากการขายวัตถุดิบและเศษเหล็ก                                                    137.66         5.11%     312.49     9.57%     3,521.03   46.62%    3,604.88      35.84%

  รายได้จากการขายอื่นๆ                                                                -              -         28.54      0.87%     -          -         0.02          0.00%

  รวมรายได้จากการขาย                                                                2,666.30       98.91%    3,245.49   99.40%    7,521.68   99.59%    9,415.80      93.61%

  กำไรจากอัตราแลกเปลี่ยน                                                              22.03          0.82%     10.38      0.32%     -          -         -             0.00%

  รายได้อื่น                                                                          7.29           0.27%     9.07       0.28%     30.85      0.41%     32.75         0.33%

  ส่วนเกินของส่วนได้เสียในมูลค่าสินทรัพย์สุทธิของบริษัทย่อยที่สูงกว่าต้นทุน                                                                                                609.86        6.06%

  รายได้รวม                                                                         2,695.62       100.00%   3,264.94   100.00%   7,552.53   100.00%   10,058.41     100.00%
  ------------------------------------------------------ ------------------------- -------------- --------- ---------- --------- ---------- --------- ------------- ---------

หมายเหตุ: * บริษัทเข้าลงทุนในบริษัท บี อาร์ พี สตีล จำกัด ในช่วงไตรมาสที่ 2 ของปี 2551

  ** รายได้จากการขายเศษเหล็กในปี 2551 เกิดจากการขายเศษเหล็กซื้อมา
  (จากต่างประเทศ) เพื่อขายให้

  ผู้ผลิต บิลเลตรายหนึ่ง ผลิตบิลเลตมาขายให้บริษัท ช่วงที่ขาดแคลน Billet

  *** รายได้อื่นๆ เช่น รายได้จากดอกเบี้ยรับ รายได้จากการรับจ้างผลิต
  กำไรจากการจำหน่ายทรัพย์สิน เป็นต้น

  สำหรับรายได้อื่น ๆที่เพิ่มขึ้นในปี 2551 เกิดจาก ค่าปรับจากผิดสัญญาของผู้จำหน่ายรายหนึ่ง
  ค่าเคลม

  ประกัน สินค้า และ ดอกเบี้ยรับจากลูกค้าผิดนัดชำระหนี้

2.5 เป้าหมายการดำเนินธุรกิจ

บริษัทมีเป้าหมายในระยะเวลาสามปีข้างหน้าที่จะเป็นผู้นำรายหนึ่งของผู้ประกอบการธุรกิจเหล็กในประเทศที่สามารถผลิตและจำหน่ายผลิตภัณฑ์เหล็กในลักษณะของศูนย์บริการครบวงจร
(One-Stop Service) ที่ลูกค้าสามารถเลือกซื้อผลิตภัณฑ์เหล็กต่างๆ ได้จากบริษัทในที่แห่งเดียว
โดยบริษัทจะเน้นการผลิตและจำหน่ายผลิตภัณฑ์เหล็กนานาชนิดทั้งในและต่างประเทศ
ด้วยระบบการผลิตที่ได้มาตรฐานและมีระบบการจัดการระดับสากล
โดยเฉพาะอย่างยิ่งการเป็นผู้ผลิตและจำหน่ายเหล็กเส้นกลม เหล็กข้ออ้อย และ
เหล็กเกลียวรับแรงดึงสูงที่มีคุณภาพ เนื่องจากบริษัทเล็งเห็นถึงความสำคัญของอุตสาหกรรมก่อสร้าง
ที่มีแนวโน้มการเติบโตสูงในอนาคต นอกจากนั้นแล้ว
บริษัทยังมุ่งเน้นการเป็นศูนย์บริการเหล็กที่ครบวงจร โดยการผลิตและจำหน่ายผลิตภัณฑ์เหล็กรูปพรรณ
เนื่องจากการการเติบโตของอุตสาหกรรมต่างๆ ในประเทศที่ต้องใช้ผลิตภัณฑ์เหล็กเป็นวัตถุดิบหลัก
เช่น อุตสาหกรรมก่อสร้าง อุตสาหกรรมยานยนต์ และอุตสาหกรรมเฟอร์นิเจอร์ เป็นต้น
โดยบริษัทมุ่งมั่นที่จะตอบสนองความต้องการของลูกค้าให้รวดเร็วและมีประสิทธิภาพ
บนพื้นฐานของความถูกต้องและแม่นยำ ด้วยเครื่องจักรที่ทันสมัยและมีคุณภาพ
รวมถึงการให้บริการจัดส่งสินค้าที่รวดเร็วทันต่อความต้องการใช้งานของลูกค้า
เพื่อให้ลูกค้าได้รับความพึงพอใจสูงสุด